P6_TA(2007)0215

Естония

Резолюция на Европейския парламент от 24 май 2007 г. относно Естония

Европейският парламент,

- като взе предвид изявлението на председателството на Европейския съюз от 2 май 2007 г. относно положението пред естонското посолство в Москва,

- като взе предвид изявлението, направено от неговия председател Hans-Gert Pöttering и дебатите относно положението в Естония на 9 май 2007 г. в пленарна сесия,

- като взе предвид многобройните изявления в подкрепа на Естония от страна на Съвета, Комисията и правителства на държави-членки,

- като взе предвид член 103, параграф 4 от своя правилник,

A. като има предвид, че между 26 и 28 април 2007 г. демонстранти в столицата на Естония и в някои части на североизточна Естония, протестиращи срещу решението на правителството на Естония да премести съветския "паметник на освободителите на Талин" от центъра на естонската столица във военното гробище на Естонската армия на няколко километра разстояние, носят отговорност за две нощи насилие, започнало с нападение на демонстранти срещу полицията и довело до широкоразпространени прояви на вандализъм в центъра на Талин;

Б. като има предвид, че полицията е била видяна да прибягва до насилие само при извънредни обстоятелства, а естонският омбудсман в областта на правосъдието не е установил никакви нарушения в действията на полицията;

В. като има предвид, че правителството на Естония обясни предварително на правителството на Руската федерация причините за своето решение, като предложи да сътрудничи с тях по време на преместването на паметника, като предложи руски представители да присъстват на ексхумацията на телата, което бе отказано от руските власти;

Г. като има предвид, че ексхумацията бе проведена в строго съответствие с международните стандарти и норми за достойно поведение и че паметникът беше повторно открит във военното гробище с официална церемония и участието на представители на антихитлеристката коалиция;

Д. като има предвид, че съпътстваните с насилие демонстрации и атаките срещу реда и закона бяха проведени с активната организация и сътрудничеството на сили, разположени извън Естония;

Е. като има предвид, че в Русия бяха направени няколко декларации на високо равнище, включително и официално заявление от страна на делегацията на Държавната дума при посещението ѝ в Талин, призоваващо естонското правителство да подаде оставка;

Ж. като има предвид изявлението на министър-председателя на Естония Andrus Ansip, че тези събития съставляват "добре съгласувана и явна намеса във вътрешните работи на Естония";

З. като има предвид, че непосредствено след бунтовете в Талин, нормалната работа на естонското посолство в Москва бе блокирана за седем дни от враждебно настроени демонстранти от руската проправителствена младежка организация "Наши", което доведе до физическо нападение над посланиците на Естония и Швеция, заплахи за разрушаване на сградата на посолството, смъкване на естонското знаме, намиращо се на територията на посолството и определянето на Естония като "фашистка" държава;

И. като има предвид систематичните атаки в кибернетичното пространство, организирани в по-голямата си част извън Естония, с цел блокирането на официалните линии на комуникация и интернет страниците на естонската администрация и като има предвид също така, че тези атаки произхождат от IP адреси на руска администрация, както и продължилата масивна пропаганда чрез интернет и съобщения към мобилни телефони, призоваващи къмвъоръжена съпротива и продължаване на насилието;

Й. като има предвид, че само няколко дни след събитията в Талин бяха въведени широкомащабни ограничения върху естонския износ за Русия, като руски компании прекратиха договорите си естонски предприятия, естонските енергийни доставки бяха застрашени и влаковата връзка между Естония и Санкт-Петербург бе прекратена от края на юни 2007 г.;

К. като има предвид, че за съжаление руските власти, включително делегацията на Държавната дума, отказват да влязат в диалог в естонските власт и отклониха дори поканата да участват във съвместна пресконференция в Министерството на външните работи;

Л. като има предвид, че митрополит Корнелиус от Естонската православна църква към Московската патриаршия заяви, че не са налице основания за конфликт между общностите и че не вижда причина бунтовете да се представят като конфликт между естонско и руско говорещите общности;

М. като има предвид, че събитията бяха допълнително подклаждани от неверни сведения, разпространявани от руски медийни канали, което предизвика допълнителни протести;

Н. като има предвид, че само много малка част от етнически руското население взе участие в демонстрациите и грабежите, като голямата част от полицаите от руски произход изпълняваха безупречно дълга си, и като има предвид също така, че огромното мнозинство от всички запитани одобри поведението на естонското правителство;

О. като има предвид, че като независима държава-членка на ЕС и на НАТО, Естония има суверенното право да извършва оценка на своето трагично близко минало, като се започне от загубата на независимост в резултат на пакта между Хитлер и Сталин от 1939 г. и се стигне до 1991 г.;

П. като има предвид, че съветската окупация и анексирането на балтийските държави никога не е било признавано за законно от западните демокрации;

Р. като има предвид, че в резолюцията си от 12 май 2005 г. по случай 60-та годишнина от края на Втората световна война в Европа на 8 май 1945 г. [1] Европейският парламент констатира, че "за някои нации краят на Втората световна война означаваше нова тирания, причинена от сталинисткия Съветски съюз" и поздрави държавите от Централна и Източна Европа за това, че отново са свободни "след много десетилетия под съветско господство или окупация...";

С. като има предвид, че като единствен правоприемник на Съветския съюз, Руската федерация все още отрича незаконното присъединяване на балтийските държави към Съветския съюз;

1. Изказва своята подкрепа и солидарност на демократично избраното правителство на Естония в неговите усилия да гарантира реда, сигурността и върховенството на закона за всички жители на Естония;

2. Разглежда атаките, насочени срещу една от най-малките държави-членки на ЕС, като проверка на солидарността в Европейския съюз;

3. Счита различните опити за намеса във вътрешните работи на Естония от страна на руските власти за неприемливи;

4. Изразява безпокойство относно недостатъчната защита на естонското посолство в Москва от страна на руските власти, както и относно физическото нападение над естонския посланик от страна на демонстранти, принадлежащи към организацията "Наши"; призовава руското правителство да зачита Виенската конвенция за защита на дипломатическите представителства от 1961 г. без каквито и да било изключения;

5. Осъжда опитите на Русия да упражнява икономически натиск върху Естония като инструмент на външната си политика и призовава руското правителство да възстанови нормалните икономически отношения между двете държави;

6. Напомня на руските власти, че безразборната и открито враждебна реторика, използвана от руски власти срещу Естония е в рязко противоречие с принципите на международно поведение и че това ще засегне отношенията между ЕС и Русия като цяло;

7. Призовава Комисията и всички държави-членки да окажат помощ в анализа на кибернетичните атаки срещу естонски интернет страници и да представят проучване относно начините, по който подобен вид атаки и заплахи могат да бъдат посрещнати на равнището на ЕС; призовава Русия да окаже пълна подкрепа на съответните разследвания;

8. Призовава руското правителство да започне открит и непредубеден диалог с демокрациите от Източна и Централна Европа върху историята на ХХ в., както и върху престъпленията срещу човечеството, включително онези, извършени на времето от комунистическия тоталитаризъм;

9. Приветства думите на естонския президент Toomas Hendrik Ilves, който подчерта, че хората, дошли в Естония по времето на Съветския съюз и живеещи понастоящем в Република Естония, както и техните деца и внуци, са всички естонски съграждани и че всички естонци, независимо от техния произход, имат своя собствен, мъчителен исторически опит от живота си, последователно, под три окупационни сили през последния век и че е необходимо да бъдат видени и разбрани трагедиите на другите, като освен това припомни в тази връзка на всички заинтересовани страни, че трябва да бъде засилен диалогът вътре в Естония с цел преодоляване на съществуващите различия между различните общности и да се създадат нови възможности за интегриране в частност на руско говорящите съграждани;

10. Възлага на своя председател да предаде настоящата резолюция на Съвета, Комисията, правителствата и парламентите на държавите-членки и правителството и парламента на Руската федерация.

[1] ОВ С 92 Е, 20.4.2006 г., стр. 392.

--------------------------------------------------